RO Jurnalul Oficial al Uniunii Europene C 74/74

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2009/C 74/07)

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliulu (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în conformitate cu articolul 9

„PICODON DE L'ARDECHE” SAU „PICODON DE LA DROME”

NR. CE: FR-PDO-0117-0550-29.03.2006

IGP ( ) DOP ( X )

1. Rubrica din caietul de sarcini care face obiectul modificării:

— X Denumirea produsului — X Descrierea produsului — Aria geografică — Dovada originii — X Metodă de obținere — X Legătură — X Etichetare — X Cerințe naționale — Altele [a se preciza]

2. Tipul modificării (modificărilor):

— Modificare a documentului unic sau a fișei rezumat — X Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă rezumat — Modificare a caietului de sarcini care nu atrage după sine o modificare a documentului unic publicat [articolul 9 alineatul (3) din Regulamentul (CE) nr. 510/2006] — Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Denumirea produsului:

Denumirea este „Picodon” (în loc de „Picodon de l'Ardèche ou Picodon de la Drôme”).

Justificare:

Termenul „Picodon” este tradițional asociat ariei geografice în care se produce DOP. Numeroase documente (cărți, cântece, scrisori etc.) atestă că acest termen este utilizat pe plan local pentru a desemna o brânză produsă local exclusiv în aria geografică.

Utilizarea acestui termen pentru brânzeturi care nu îndeplineau condițiile din caietul de sarcini al Picodon de la Drôme ou Picodon de l'Ardèche a creat confuzie în rândul consumatorilor. Prin urmare, producătorii au dorit să revină la tradiție și să utilizeze din nou denumirea unică de „Picodon” a produsului.

3.2. Descrierea produsului:

Brânza are forma unui mic disc cu un diametru de 5-7 cm, o înălțime de 1,8-2,5 cm (în loc de 1-3 cm) și o greutate minimă de 60 g.

Crusta este fină, acoperită cu mucegai galben pal sau alb, eventual cu pete de mucegai albastru. Brânza are o pastă de culoare albă sau galbenă și o textură omogenă și fină, putând fi tăiată ușor, dar poate deveni sfărâmicioasă după o maturare prelungită. Are un gust natural, caracteristic, nefiind nici prea sărată, nici prea acidă. Atunci când Picodon suferă un proces special de maturare numit „affiné méthode Dieulefit”, brânza obținută are următoarele caracteristici:

— diametru: 4,5 cm-6 cm,

— înălțime: 1,3 cm-2,5 cm,

— greutate minimă: 45 g.

Suprafața unei astfel de brânze are o culoare albă, ivorie, gri sau crem deschis, cu câteva urme colorate. La tăiere, prezintă o pastă cu aspect marmorat și o textură fină, uniformă și flexibilă. Are un gust natural și puțin picant, caracterizat printr-o aromă de lapte de capră.

Justificare:

Descrierea produsului a fost completată cu informații privind greutatea și diametrul, precum și aspectul crustei și al pastei. Înălțimea a fost și ea precizată.

Brânza „affiné méthode Dieulefit” prezintă anumite caracteristici speciale, care trebuie precizate, privind diametrul, înălțimea, greutatea minimă și aspectul.

3.3. Metodă de obținere:

Se precizează că laptele utilizat trebuie să provină numai de la turme de lapte formate din capre din rasele Alpine sau Saanen sau din capre obținute prin încrucișarea acestor două rase sau capre din rasa locală.

Se aduc precizări în ceea ce privește numărul maxim de capre per hectar, precum și proveniența și compoziția hranei. În exploatații, se interzice utilizarea oricărui produs însilozat și a oricăror alte produse fermentate pentru hrănirea caprelor. Atunci când condițiile climatice sunt favorabile, caprele trebuie scoase în aer liber, cu acces permanent la un țarc.

De asemenea, se aduc precizări cu privire la lapte, la termenul de expirare și la condițiile de utilizare a acestuia, la închegare (cu cheag obținut din stomac de animale), la momentul și la durata închegării (sunt stabilite condiții specifice pentru producția de fermă), la turnarea în forme (manual, cu ajutorul unui polonic, fără scurgere prealabilă, în forme având fundul cu margini rotunjite), la sărare, la scoaterea din forme (cel târziu la 48 de ore de la turnarea în forme).

Sunt precizate ingredientele autorizate, precum și faptul că este interzisă concentrarea laptelui și păstrarea produselor în curs de fabricare la temperaturi sub 0 °C sau sub atmosferă modificată. Se precizează că, în afară de materiile prime lactate, singurele ingrediente, adjuvanți tehnologici sau aditivi autorizați în lapte și la fabricarea produsului sunt cheagul, culturile inofensive de bacterii, de drojdii și de mucegaiuri, clorura de calciu și sarea.

Este indicată etapa de uscare (cu o durată minimă de 24 de ore) și apoi cea de maturare (timp de cel puțin 8 zile după uscare, la o temperatură și o umiditate specificate). Se precizează că brânzeturile nu pot părăsi instalațiile de producție decât la cel puțin 14 zile de la închegare (în loc să fie uscate și maturate timp de 12 zile de la închegare), cu excepția brânzeturilor proaspete destinate centrelor de maturare.

Pentru brânza „affiné méthode Dieulefit” există condiții speciale de fabricare (și anume etapa de păstrare în butoaie timp de cel puțin 15 zile, în condiții care să favorizeze dezvoltarea mucegaiurilor de suprafață, și o a doua etapă de maturare în condiții determinate, printre care cel puțin două spălări).

Justificare:

Precizările introduse în caietul de sarcini se referă la practici utilizate deja de producători la fabricarea produsului, dar nespecificate până în prezent în caietul de sarcini.

Producătorii au considerat că este necesar să solicite înscrierea oficială a acestor precizări în caietul de sarcini, pentru a feri denumirea de posibilele devieri. Prin urmare, scopul acestor precizări este de a oferi mai multe detalii cu privire la caracteristicile produsului, consolidând legătura sa cu originea.

În plus, în ceea ce privește utilizarea unor tratamente și a unor aditivi pentru brânzeturi (care făceau obiectul unor norme generale), s-a constatat că unele tehnici noi cum ar fi microfiltrarea, concentrarea parțială a laptelui sau enzimele de maturare puteau influența caracteristicile brânzeturilor cu denumire de origine.

În consecință, s-a hotărât că este necesar ca în caietele de sarcini ale denumirilor de origine să se precizeze practicile curente privind utilizarea tratamentelor și a aditivilor în lapte și la fabricarea brânzeturilor, astfel încât practicile viitoare nereglementate să nu afecteze caracteristicile brânzeturilor cu denumire de origine.

3.4. Legătură:

S-au adus informații suplimentare cu privire la:

— istoricul producției de Picodon,

— originea denumirii tradiționale Picodon,

— descrierea caracteristicilor geografice, climatice și pedologice ale zonei.

Justificare:

Producătorii au dorit să evidențieze și mai mult legătura cu aria geografică.

3.5. Etichetare:

Etichetele aplicate fiecărei brânze cu denumirea de origine controlată „Picodon” cuprind denumirea de origine controlată, înscrisă cu caractere de dimensiuni egale cu două treimi din dimensiunea celor mai mari caractere care apar pe etichetă, precum și mențiunea „Denumire de origine controlată”. De asemenea, denumirea și adresa producătorului trebuie să apară obligatoriu pe etichete.

Justificare:

Eliminarea obligativității aplicării siglei specifice denumirilor de origine controlată.

3.6. Cerință națională:

În loc de „Décret du 29 décembre 1986”, a se citi „Décret relatif à l'appellation d'origine contrôlée «Picodon»”.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„PICODON”

NR. CE: FR-PDO-0117-0550-29.03.2006

DOP ( X ) IGP ( )

Această fișă rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Institut National de l'Origine et de la Qualité Adresă: 51, rue d'Anjou 75 008 Paris FRANCE Tel. +33 153898000 Fax +33 153898060 E-mail: info@inao.gouv.fr

2. Grup:

Denumire: Syndicat Drôme Ardèche de Défense et de Promotion du Picodon AOC Adresă: 48, avenue Louis Masson 26120 Chabeuil FRANCE Tel. +33 475562606 Fax +33 475420105 E-mail: info@picodon-aoc.fr Componență: Producători/prelucrători ( X ) Alte categorii ( X )

3. Tip de produs:

Clasa 1.3: Brânzeturi

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Picodon”

4.2. Descriere:

Picodon este o brânză din lapte de capră, având forma unui mic disc. Crusta sa este fină, acoperită cu mucegai galben pal sau alb, eventual cu pete de mucegai albastru. Brânza are o pastă de culoare albă sau galbenă și o textură omogenă și fină, putând fi tăiată ușor, dar poate deveni sfărâmicioasă după o maturare prelungită. Are un gust natural, nefiind nici prea sărată, nici prea acidă.

Suprafața brânzeturilor care poartă mențiunea „affiné méthode Dieulefit” are o culoare albă, ivorie, gri sau crem deschis, cu câteva urme colorate. La tăiere, prezintă o pastă cu aspect marmorat și o textură fină, uniformă și flexibilă. Are un gust natural și puțin picant, caracterizat printr-o aromă de lapte de capră.

Picodon are o greutate de cel puțin 60 g, cu excepția cazului în care este „affiné méthode Dieulefit”, când greutatea sa minimă este de 45 g, pierderea de greutate datorându-se spălărilor din decursul procesului mai lung de maturare.

Diametrul micului disc variază între 5 și 7 cm, cu o înălțime de 1,8-2,5 cm. Ca urmare a spălărilor, brânza Picodon „affiné méthode Dieulefit” are dimensiuni mai mici: diametrul de 4,5-6 cm, înălțimea de 1,3-2,5 cm.

Conținutul de grăsime al brânzei (grăsime/materie uscată) este de minimum 45 %, iar conținutul în materie uscată nu poate fi sub 40 % pentru 100 g de brânză.

4.3. Aria geografică:

Aria geografică cuprinde toate comunele din departamentele Ardèche și Drôme, precum și toate comunele din cantoanele Valréas (departamentul Vaucluse) și Barjac (departamentul Gard).

4.4. Dovada originii:

Fiecare producător de lapte, fiecare centru de prelucrare și fiecare centru de maturare completează o declarație de identificare înregistrată de serviciile de control, astfel încât acestea pot identifica toți operatorii. Aceștia trebuie să pună la dispoziția serviciilor de control registre și orice alte documente necesare pentru controlarea originii, calității și condițiilor de producție a laptelui și a brânzeturilor. În plus, fiecare operator trebuie să prezinte o evidență contabilă săptămânală clară, care să indice toate cantitățile de lapte și brânzeturi intrate și ieșite.

În final se efectuează un control analitic și organoleptic prin care se verifică dacă produsele prezentate corespund cerințelor de calitate și specificitate ale denumirii de origine.

4.5. Metodă de obținere:

Obținerea laptelui, fabricarea și maturarea brânzeturilor au loc în aria geografică.

Laptele utilizat pentru obținerea brânzei Picodon provine numai de la capre din rasa Alpine sau Saanen, de la capre obținute prin încrucișarea acestor două rase sau de la capre din rasa locală. Turma este păstorită conform tradiției locale. În fermă, suprafața utilizată pentru pășunat, pentru fabricarea brânzei sau pentru cultivarea cerealelor utilizate în alimentația caprelor trebuie să fie de cel puțin un hectar pentru 10 capre. Cel puțin 80 % din rația alimentară de bază a caprelor este formată din furaje sau cereale care provin din aria geografică. Caprele nu sunt hrănite cu produse însilozate sau alte alimente fermentate în nicio perioadă a anului. Produsele deshidratate nu pot constitui mai mult de 20 % din rația alimentară, mai puțin în condiții climatice excepționale. Produsele care intră în alimentația de bază a turmei trebuie să provină din aria delimitată.

Este interzisă creșterea în permanență a caprelor în spații închise. Atunci când condițiile climatice sunt favorabile, animalele trebuie să aibă acces la o un țarc.

Picodon se fabrică exclusiv din lapte integral de capră. În afară de materiile prime lactate, singurele ingrediente, adjuvanți tehnologici sau aditivi autorizați în lapte și la fabricarea produsului sunt cheagul, culturile inofensive de bacterii, de drojdii și de mucegaiuri, clorura de calciu și sarea.

Este interzis să se adauge lapte concentrat, lapte praf sau proteine din lapte și să se recurgă la procedura de ultrafiltrare. Pentru brânza de fermă se utilizează lapte crud. Pentru producția industrială, laptele poate fi tratat termic.

Coagularea laptelui se realizează cu ajutorul fermenților lactici sau al zerului, în care se adaugă o mică cantitate de cheag de origine animală. Temperatura laptelui la închegare trebuie să fie de 20-25 °C. Procesul de coagulare este lent: pentru obținerea unui pH de 4-4,5, timpul necesar este de 18-48 de ore.

În cazul brânzeturilor de fermă, coagularea trebuie să aibă loc la cel mult 14 ore după mulgerea primei cantități din laptele utilizat.

Este interzis să se utilizeze covăseală congelată.

Laptele covăsit este turnat în forme individuale manual, cu ajutorul unui polonic cu sau fără repartizor, fără a fi scurs în prealabil. Brânza trebuie întoarsă cel puțin o dată. Ambele fețe se sărează cu sare fină sau semi-fină. Brânza este scoasă din forme la cel mult 48 de ore de la punerea în forme. După ce este uscată timp de cel puțin 24 de ore la o temperatură de maximum 23 °C, brânza intră în procesul de maturare.

Maturarea durează cel puțin 8 zile, la o temperatură de 12-18 °C și o umiditate relativă de peste 80 %.

Brânza nu poate fi comercializată decât după 14 zile de la maturare.

Conservarea la rece se realizează la o temperatură de peste 0 °C.

Picodon „affiné méthode Dieulefit” suferă o maturare prelungită, în decursul căreia brânza este spălată de mai multe ori:

— prima etapă constă în păstrarea în butoi timp de cel puțin 15 zile, într-un spațiu umed, la o temperatură de 5-10 °C și o umiditate relativă de peste 80 %,

— a doua etapă este maturarea într-un spațiu saturat de umiditate în care temperatura este de 13-17 °C. Această etapă durează peste 8 zile și implică cel puțin două spălări,

— etapa de uscare durează cel puțin 24 de ore. Uscarea trebuie să se desfășoare natural. Uscarea artificială nu este permisă decât în condiții climatice care fac imposibilă uscarea naturală.

Acest tip de brânză nu poate fi comercializat decât după o lună de la maturare.

4.6. Legătură:

Drôme și l'Ardèche s-au numărat pentru multă vreme printre primele departamente din Franța în care se practica creșterea caprelor. Așadar, nu este surprinzător că în această regiune se vorbește despre brânza de capră din timpuri foarte îndepărtate.

Primele mențiuni scrise ale termenului „Picodon” datează din secolul al XIX-lea.

Termenul este citat mai ales în „Glossaire du patois de Die” al lui Auguste Brossier, apărut în 1863. Un tren care circula între Dieulefit și Montélimar a fost supranumit „le Picodon”, datorită fermierilor specializați în maturarea brânzei care circulau pe această rută și lăsau în urma lor un iz caracteristic.

Denumirea brânzei „Picodon” provine dintr-un cuvânt occitan regional folosit pentru a desemna o brânză mică cu gust picant.

În trecut, întrucât producția de lapte de capră scădea foarte mult toamna și iarna, prepararea brânzei era singurul mod de a conserva surplusul de lapte obținut primăvara și vara, perioade de maximă lactație.

Consumul de brânză pe parcursul lunilor de iarnă implica diverse grade de maturare.

Brânza putea fi consumată aproape crudă, după o maturare foarte scurtă, fiind denumită „picodon” sau, mai general, „tomme”. Acest obicei alimentar s-a păstrat și se poate spune că stă la originea brânzei „Picodon” definite în caietul de sarcini, care are o perioadă scurtă de maturare de cel puțin 14 zile. În schimb, în perioada de iarnă, surplusul de Picodon era păstrat în vase de lut.

„Brânza Picodon era învelită în frunze și păstrată într-un bitcho (un tip de vas din lut cu două mânere). O dată la 15 zile, brânza era scoasă din vas, spălată și împachetată în frunze noi”. Datorită acestei metode, brânza putea fi păstrată mai mult timp, căpătând mirosuri și arome caracteristice.

Se poate recunoaște o variantă a tehnicii de maturare „affiné méthode de Dieulefit” recunoscute astăzi de standardele de reglementare.

Picodon este produsă pe dealurile care domină ambele maluri ale văii Ronului. Este specifică acestei zone muntoase sărace, aride, ale cărei caracteristici geologice și climatice nu au permis creșterea altor animale în afară de capre. Producția acestui tip de brânză s-a menținut și s-a transmis din generație în generație, constituind o indispensabilă sursă de venit.

Condițiile de producție sunt definite astfel încât să păstreze caracteristicile zonei și să le permită să se reflecte în produs.

4.7. Organism de control:

Denumire: Institut national de l'Origine et de la Qualité (INAO) Adresă: 51, rue d'Anjou 75008 Paris FRANCE Tel. +33 153898000 Fax +33 153898060 E-mail: info@inao.gouv.fr

Institut National de l'Origine et de la Qualité este un organism public administrativ, cu personalitate juridică, aflat sub tutela Ministerului Agriculturii.

Controlul condițiilor de producție a produselor care beneficiază de o denumire de origine intră în responsabilitatea INAO.

Denumire: Direction Générale de la Concurrence, de la Consommation et de la Répression des Fraudes (DGCCRF) Adresă: 59, Boulevard Vincent Auriol 75703 Paris Cédex 13 FRANCE Tel. +33 144871717 Fax +33 144973037 E-mail: —

DGCCRF este un serviciu al Ministerului Economiei, Finanțelor și Industriei.

4.8. Etichetare:

Etichetele aplicate fiecărei brânze cu denumirea de origine controlată „Picodon” cuprind denumirea de origine controlată, înscrisă cu caractere de dimensiuni egale cu două treimi din dimensiunea celor mai mari caractere care apar pe etichetă, precum și mențiunea „Denumire de origine controlată”. De asemenea, denumirea și adresa producătorului trebuie să apară obligatoriu pe etichete.

Eticheta aplicată pe brânza maturată după metoda Dieulefit trebuie să poarte mențiunea „affiné méthode Dieulefit”.

(1) JO L 93, 31.3.2006, p. 12.